Dubulti

**Dubulti** (saksa keeles *Dublezeem, Dubbeln*) on Läti linna Jūrmala osa. Asub Jaundubultist idas ja Majorist läänes, Riiast 22 km kaugusel. 2008. aastal oli Dubultis 2588 elanikku.

Dubultis eraldab Lielupe jõge Liivi lahest kõigest 320 m laiune maariba. Sellegipoolest ei suubu Lielupe merre, vaid Riias Daugavasse.

Dubulti on nimetatud lätlase Dubultsi järgi, kellel oli sealkandis 15. sajandil kõrts. Hiljem tekkis selle juurde kaluriküla, aga asulat on esmamainitud alles 18. sajandil.

Aastal 1783 rajati Bulduri mõisa maadele kõrts (*Dublekrug*), mis lammutati 1930. aastatel. Pärast 1812. aasta isamaasõda sai Dubulti puhkekohaks neile, kes sõitsid Riiast Kuramaale. Esimest korda on mainitud aadlimehi, kes Dubultis mererannal puhkasid, aastal 1814. Aastal 1820 rajati selle juurde esimesed suvilad. Dubulti oli Venemaa esimene aedlinn. Sakslased kutsusid Dubultit **Judenburg**iks, sest see oli ainus mereäärne asula Kuramaa kubermangus, kuhu juutidel oli lubatud elama asuda. 1841 sai asula ametliku nime. 1850 rajati Dubultisse õigeusu kirik, 1870 vesiravila Marienbad ja 1877 raudteejaam (praegune hoone pärineb aastast 1977). 

Aastast 1959 on Dubulti Jūrmala koosseisus.

Aastaks 1914 oli Dubulti saavutanud praeguse suuruse 2550 elaniku ja 8190 suvitajaga.

Dubulti on peatunud Ivan Gontšarov, Abraham Isaac Kook ja suurvürst Vladimir Aleksandrovitš. Dubultis suri 27-aastaselt publitsist ja kirjanduskriitik Dmitri Pissarev, kes uppus Liivi lahte. Elu viimased 10 aastat (1934–1943) elas Dubultis luuletaja Aspazija.

## Vaatamisväärsused

Kõige vanem säilinud maja Dubultis ja kogu Jūrmalas pärineb aastast 1818. On alust arvata, et selle laskis ehitada Barclay de Tolly, kellele see ka kuulus. See oli tema suvemaja. 1843. aastast pärineval asula plaanil kannab see maja numbrit 1, millest on arvatud, et see on esimene maja Dubultis üldse, kui kõrtsi mitte arvestada.

Vesiravila Marienbad valmis 1870 G. Pirangi projekti järgi. 1920. aastate algul lisati värav kiviaiaga. 1926 valmis torn galeriiga. 1940. aastate lõpul ehitati sanatoorium ümber.

1879 valmis Dubultis kuursaal.

1903 valmis Aspazija maja. Hiljem oli see Läti presidentide residents.

Aastail 1907–1909 valmis arhitektide Edgar Friezendorfi ja Wilhelm Bockslaffi projekti järgi ehitatud Dubulti luteri kirik, mis on suurim juugendstiilis kivikirik Lätis. Sellele on iseloomulik mitme keskaegse detaili kasutamine 20. sajandil. Kõrge kirikutorn meenutab keskaegsete losside peatorni donjoni. Stiili ühtsusele aitab kaasa paekiviplokkidest laotud altar, mille keskel on suur rist. Kiriku puitehitised (oreli ja kirikukoori rõdu) on ehitatud rahvusromantilises vaimus. 1962–89 oli kirik suletud ning selles asus Jūrmala kunsti- ja ajaloomuuseum. 1991 anti kirik kogudusele tagasi.

1909 valmis Eižens Laube (1880–1967) projekti järgi gümnaasiumihoone. Laube on läti rahvusromantilise stiili peamine esindaja arhitektuuris. Kooli esimene direktor kuni 1915. aastani oli L. Berzinš ja tänapäeval kannab kool tema nime.

1911 valmis Laube projekti järgi laenu-säästuühingu (panga) hoone. See on kahekorruseline, kivist ja kolmeastmelise massiivse nurgatorniga, millel on silindrikujuline ärkel. Hoone fassaadil on klassitsismile iseloomulikud suured pilastrid. Hoone esiküljel, tänava pool on teenindussaal.

Alates 1946 asub Dubultis Janis Rainise nimeline kirjanike maja.

Looduskaitse all on kaks mändi, neli tamme ja üks elupuu. Ka jääb linnaossa osaliselt Lielupe luha niitude hoiuala.

## Muinsusmälestised

Dubultisse jäävad osaliselt kohaliku kaitse all olevad Dubulti-Majori-Bulduri-Lielupe suvilarajoonid.

Muinsusmälestistena on kohaliku kaitse all elumajad aadressil Baznīcas iela 28, Ceriņu iela 3, Liedaga iela 20, Rūdolfa Blaumaņa iela 5, Pils iela 7, Zigfrīda Meierovica prospekts 21, Kalmju iela 3, Zigfrīda Meierovica prospekts 33, Pūpolu iela 3 ja Zigfrīda Meierovica prospekts 34. Lisaks on kaitse all elumaja-pansionid aadressil Zigfrīda Meierovica prospekts 25, Ceriņu iela 16 ja Liedaga iela 7, elumaja-suvilad aadressil  Liedaga iela 18 k-1, Kļavu iela 5 ning Dubultu prospekts 37 k-1, lehtla aadressil Zigfrīda Meierovica prospekts 23, Jaundubulti kalmistu kabel, gümnaasium, sünagoog, Sloka õigeusu kirik, müürid ja väravad aadressil Zigfrīda Meierovica prospekts 43, galeriiga torn aadressil Zigfrīda Meierovica prospekts 43 ning nelja sealse toa interjöörid.

Regionaalse kaitse all on elumajad aadressil Rūdolfa Blaumaņa iela 15c, Zigfrīda Meierovica prospekts 38, Slokas iela 3lit.1, Liedaga iela 11, Baznīcas iela 6, Kastaņolas iela 8, Zigfrīda Meierovica prospekts 1, Dubultu prospekts 45 ja Zigfrīda Meierovica prospekts 36,  ning elumaja-pansionid aadressidel Slokas iela 6 ning Zigfrīda Meierovica prospekts 19. Lisaks on kaitse all elumaja-suvila aadressil Rūdolfa Blaumaņa iela 7 ja hoiu-laenu ühistu hoone aadressil Dubultu prospekts 19.

Riikliku kaitse all on elumaja-suvila aadressil Zigfrīda Meierovica prospekts 20, elumaja aadressil Baznīcas iela 4 ja selle maja kolme toa interjöörid, Dubulti luteri kirik ning selle altar.

## Pilte

Pilt:Dubultu stacija 8.JPG|Vaade Dubultile Majorist
Pilt:Aspazijas nams Dubultos.JPG|Aspazija maja
Pilt:Jurmala (22).jpg|Marienbade väravad
Pilt:Hansabanka.jpg|Dubulti

## Viited